《甲午次东天目山紫阳观梁武初置昭明太子勒碑纪当时恩奖之盛》
宋代·葛胜仲

萧公老寺主，亦复知寻真。大同筑精舍，招延羽衣宾。

园囿廓数里，严更纷徼巡。东宫奋鸿笔，纪事传坚珉。

山基半吴境，高与帝所邻。伟哉古石室，空洞容千人。

当年许远游，自此升玉宸。至今雪山草，灵苗杂荆榛。

幽池湛寒水，亦说栖龙鳞。灵物有变化，谁能穷其神。

窥临拟仙去，未信隔两尘。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。